钦定古今图书集成/明伦汇编/氏族典/第138卷 > 《廖用贤尚友录》 > 殷不害
## 钦定古今图书集成/明伦汇编/氏族典/第138卷 > 《廖用贤尚友录》 > 殷不害

按《陈书殷不害传》：“不害，字长卿，陈郡长平人。性至孝，
居父忧过礼，由是少知名。家世俭约，居甚贫窭。有弟
五人，皆幼弱。不害事老母，养小弟，勤剧无所不至，士
大夫以笃行称之。年十七，仕梁廷尉平。不害长于政
事，兼饰以儒术，名法有轻重不便者，辄上书言之，多
见纳用。大同五年，迁镇西府记室参军，寻以本官兼”
东宫通事舍人。七年，除东宫步兵校尉。太清初，迁平
北府谘议参军，舍人如故。侯景之乱，不害从简文入
台。及简文为景所幽，遣人请不害与居处，景许之，不
害供侍益谨。梁元帝立，以不害为中书郎，兼廷尉卿，
因将家属西上。江陵之陷也，不害先于别所督战，失
母所在。于时甚寒，老弱冻死者填满沟壍。不害行哭
道路，远近寻求，遇见死人，即扶捧阅视，水浆不入口，
号泣不辍声者七日，始得母尸。不害凭尸而哭，每举
音辄气绝。即于江陵权殡，与王裒、庾信俱入长安。自
是蔬食布衣，枯槁骨立，见者莫不哀之。太建七年，自
周还朝，诏除司农卿，寻迁光禄大夫。八年，加明威将
军、晋陵太守。在郡感疾，诏以光禄大夫征还养疾。后
主即位，加给事中。初，不害之还也，周留其长子僧首。
京城陷，僧首来迎，不害道病卒，时年八十五。